ואלדס השתתף גם בקופה אמריקה 2011, בו נכנס כמחליף בכל אחד משלושת המשחקים בשלב הבתים, והבקיע שער יתרון זמני בתיקו 2-2 מול נבחרת ברזיל. בשלב הנוק אאוט ואלדס פתח בכל המשחקים, ונבחרתו נעצרה רק בגמר, לאחר הפסד 3-0 לנבחרת אורוגוואי. ואלדס השתתף לאחר מכן עם הנבחרת במוקדמות מונדיאל 2014, אך הפעם כשלה הנבחרת להעפיל למונדיאל 2014 לאחר קמפיין חלש. בשנת 2015 השתתף ואלדס עם פרגוואי בקופה אמריקה 2015, והבקיע שער מצמק עבור נבחרת פרגוואי בתיקו 2-2 מול נבחרת ארגנטינה. את הטורניר הזה סיימה פרגוואי במקום הרביעי, לאחר תבוסה 6-1 לאותה ארגנטינה בחצי הגמר, בו הוחלף ואלדס בשלב מוקדם, והפסד לנבחרת פרו בתוצאה 2-0 במשחק על המקום השלישי, בו ואלדס לא שותף.